Und zwar simmer am samschtig morge mit em zug (X2000 - neigezug wo zimli tifig fahrt) vo Kopehage uf Stockholm gfahre. Alles in allem öppe 5h und 700km. Am früehne nami simmer dänn det gsi und händ grad möse in Burger King - so richtig schwedisch go ässe… Schliesslich hämmer nume chli brot debii gha im zug. Gschtärcht simmer dänn eus e metro-tagescharte go chaufe und in Globen (=es zäntrum wod halle drin isch) gfahre zum  eusi billet abhole.Womer die dänn gha händ simmer wider id stadt zrugg und händ ernschthaft mit tourismus und shopping (bzw. luege) aagfange. Es billigschte pflaschter isches ja scho nöd, aber welli bahnhofstrass isch das scho. Aber me chönt also durchuus e chli gäld ligge lah. Es hät au 1000 lüüt uf de gass gha (d'Simi häts im Åhléns nümm so luschtig gfunde), mich häts nöd eso schlimm tunkt. Wo dänn all läde zuegmacht händ simmer dänn mal es restaurant go jage womer ufem internet gfunde händ: Es restaurant Pelikan (http://www.pelikan.se) - richtigi schwedischi chuchi. Es lokal im stil vode Chronehalle z'Züri, eifach ohni rauch. E vier meter höchi tecki und ganz aagnähmi stimmig. Und meeeeega feins ässe mit zünftige portione. Also wänner es nöchscht mal in uusgang gönd…